作者:劉辰翁
標題:沁園春
內容:成佛生天，自是兩途，任祖生先。看二三大老，依稀吾榜，幾多新進，小少齊年。紫陌相逢，青山獨往，倚杖鶴鳴聽布泉。百年裡，但兒時難得，老後依然。吾牛已不耕田。更雨滑泥深自在鞭。嘆十年波浪，悠悠何補，三生石上，種種無緣。白髮來呵，朱顏去也，一曲狂歌落酒邊。誰似我，似官奴出籍，散聖安禪。